**Сабактын планы.**

**Планды иштеп чыккан : Бишкек шаарындагы Ж.Садыков атындагы №84 орто мектебинин тарых мугалими Дүйшөналиева Р А.**

**Класс. 11**

**Сабактын темасы**. Кыргызстандагы улуттук-боштондук күрөш

**Сабактын максаты**. Көтөрүлүштүн себептерин,жүрүшүн жана натыйжаларын аныктайсыңар.
 **Өнүктүрүүчүлүк максаты**.Топтордо иштөө жана алган маалыматтарын адабий тилде ырааттуу айтып берүү көндүмдөрү калыптанат.
**Тарбия берүүчүлүк максаты**: өз элинин тарыхын окуп үйрөнүүгө, тарыхый адабияттарды окууга жана толераттуулукка тарбияланышат.

**Сабактын тиби**:Билимдерин андан ары өздөштүрүү.

**Сабактын формасы**:жеке иштөө.

**Сабактын методу**: Суроо-жооп (сократ ыкмасы) фишбоун, гугл форма.

**Сабак аралык байланыш**: кыргыз адабияты,география.

 **Сабактын жабдылышы:** Кыргызстандын картасы, интерактивдүү доска,телефон.

**Сабактын жүрүшү:**

**Уюштуруу иши**.(балдардын санын тактоо,классты топторго бөлүү)

Сабак Кыргыз элинин демократ акыны Т Сатылгановдун “Беш каман” деген ырын көркөм окуу менен башталат.(Күү узузулат)
 Акмат, Дыйкан - алдамчы,
Атакан, Миңбай - жалганчы.
Эгемберди, Бактияр -
Эл жегенге жардамчы.

Чыгым салып эл жедиң,
Чыркыратып жардыны,
Жалгыз атын сен жедиң.
 Жетим, жесир, алсызга
Карабадың, беш каман,
Жетилсин деп жардыны
Санабадың, беш каман.
Тырмагың уу бүркүттөй,
Тукумуң кантип жарысын?
Өчөшсөң, Миңбай, Атакан,
Мени да жыгып алаарсың,
Тогуз айып салаарсың.
Адатыңды карматсаң,
Үй оокатым талаарсың.
Канкорлугуң кармаса,
Өлтүрүп каным жалаарсың.
Уу тырмактуу беш канкор,
Өлтүрсөң да жалынбайм.
Эки келбейм жаралып,
Өлгөн соң, кайра табылбайм.

-Бул ыр саптар кимге тиешелүү?
Бул ыры Т.Сатылгановдун бүтүндөй жашоосун өзгөрткөн.
-Кандай деп ойлойсунар бул ыры үчүн кандай жаза алган жана ал жазага себепкер Кыргызстанда кандай окуя болгон?
- Ооба, 1898-жылы Анжиян көтөрүлүшү болгон.

Көтөрүлүштөн соң жазалоо иштери курч мүнөздө жүргөн.Дал ушул учурда Кетмен-Төбөдө болуштук бийлик үчүн күрөштүн жүрүшү, жазалоо иштерине дал келип калган. Жергиликтүү болуштар өздөрүнө жакпаган адамдардын баарын көтөрүлүшкө катышты дешип жалган жалааларды жабышып кара тизмеге катташкан. Алардын арасында атактуу акын Т. Сатылганов да болгон.Ал Иркутскийге 7 жылга сүргүнгө айдалган.

Бүгүн биз мына ушул Кыргызстандагы көтөрүлүштөр Анжиян көтөрүлүшү жана Үркүн жөнүндө сөз кылабыз.Картаны карайлы Анжиян көтөрүлүшү Кыргызстандын түштүгүндө болуп өткөн.

**Жаңы теманын планы:**

а) Анжиян көтөрүлүшү. б) 1916-жылдагы көтөрүлүш в) Көтөрүлүштүн жүрүшү жана тарыхый мааниси.

 **а) Анжиян көтөрүлүшү.**

1. Көтөрүлүштүн себептерин атагыла?

Бул көтөрүлүш 19-к-дын аягындагы Орто Азиядагы эң ири көтөрүлүш катары тарыхка кирген. Көтөрүлүштүн негизги себеби падышачылыктын оторчул саясаты, орус админ-нын эзүүсүнүн, улуттук жана социалдык теңсиздиктин күчөшү болгон.

2.Көтөрүлүшкө кимдер катышкан?.

Көтөрүлүшкө кыргыз, өзбек, тажик улутунун өкүлдөрү, калктын ар түрдүү социалдык катмарлары катышышкан. Кыймылга дин кызматкеринин жетекчилик кылган. Анткени бул чөлкөмдүн негизги калкы көп кылымдардан бери эле ислам динин тутуп, бул дин калктын калың катмарынын аң-сезимине терең сиңген. Көтөрүлүшкө катышкандардын бардыгы өздөрүн мусулманмын деп эсептешкен.

3.Көтөрүлүштүн мүнөзү кандай болгон?
 Улуттук эзүүгө, теңсиздикке каршы багытталып, элдик, улуттук-боштондук мүнөздө болгон. Көтөрүлүш көпчүлүк элдин мүдөөсүн, кызыкчылыктын коргогон.

 4.Көтөрүлүштүн качан башталган?.
[Анжиян көтөрүлүшү](https://ky.wikipedia.org/wiki/%D0%90%D0%BD%D0%B6%D0%B8%D1%8F%D0%BD_%D0%BA%D3%A9%D1%82%D3%A9%D1%80%D2%AF%D0%BB%D2%AF%D1%88%D2%AF) 1898-ж. май айында башталган. 17-май күнү кечке маал Миндөбө кыштагына 200дөй өзбектер, кыргыздар чогулган. Бул көтөрүлүшчүлөргө ушул кыштактын эшени [Мадали Дүкчи](https://ky.wikipedia.org/w/index.php?title=%D0%9C%D0%B0%D0%B4%D0%B0%D0%BB%D0%B8_%D0%B4%D1%83%D0%BA%D1%87%D0%B8_(%D0%B8%D0%B9%D0%B8%D0%BA%D1%87%D0%B8)_%D1%8D%D1%88%D0%B5%D0%BD&action=edit&redlink=1)  эшен жана Зиядин Максым уулу жолбашчылык кылышкан. Көтөрүлүшчүлөр эки топко бөлүнүп, Анжиянга бет алышып, калааны бөлөк аймактар менен байланыштырган телеграф зымдарын кыркып салышкан. Аз убакыттын ичинде көтөрүлүшкө чыккандардын саны 2000ге жеткен. Көтөрүлүшчүлөрдүн биринчи тобуна Мадали эшен, экинчисине 80 жаштагы молдо Зиядин Максым уулу жетекчилик кылышкан. Түнкү саат үчкө жакын көтөрүлүшчүлөр Анжиянга келишип, 20-Түркстан линиялык батальонунун эки ротасы турган лагерге кол салышкан. Бирок күчтөр тен эмес эле. Курал жарагы начар көтөрүлүшчүлөр мыкты даярдыгы бар, жакшы куралданган орус аскерлеринен жеңилип, чегинүүгө мажбур болушкан. Айыгышкан кармашта 20дан ашуун падыша солдаттары жана офицерлери өлтүрүлгөн. Көтөрүлүшчүлөр да көп жоготууларга учурап, Карадарыядан өтүп, Хакимабадка чегинишкен. 20-майда Анжияндан 90 чакырым алыстыктагы Чарбак кыштагында көтөрүлүштүн жолбашчысы Мадали колго түшүрүлүп, 12-июнда даргага асылган.

5.Көтөрүлүш дагы кайсы аймактарга жайылган?

 Көтөрүлүш токтобостон Фергана өрөөнүнө жыйылган, Ага Анжиян, Маргалаң, Ош жана Наманган уезддеринин калкы жигердүү катышкан. Ноокат аймагындагы Ак Терек деген жерге Ош уездине караштуу Каракол-Сай,Тамчы–Булак,Жапалак айылдарынан 300дөй адам чогулган.Буларга Оморбек Алым уулу жетекчилик кылган.Жалаң союл,таяк менен куралгандан элдер Ош гарнизонуна кол салмакчы болушкан.Бирок мурдагы болуш Карабек Ош уездинин начальнигине кабарлап койгон.Көп убакыт өтпөй Оморбек баш болгон 53 адам камакка алынган.

Кетмен-Төбөдө да падышачылык бийликке каршы күрөш баштоо үчүн эл чогула баштаган.Алардын башында Шадыбек Шергазы уулу турган.Кетмен-Төбөлүктөр Анжиян көтөрүлүшүнө кошулууга аракеттенишкен.Бирок буларга каршы орустардын жазалоочу аскерлери жөнөтүлгөн.Шадыбек баштаган 50 адамды Наманганга айдап келишкен .Шадыбекти өмүр бою.сүргүнгө.Анын жардамчылары Умөталы Багышбек уулун жана Төлөбай Бешкемпир уулун 20 жылдык мөөнөткө сүргүнгө кесилет.Булардан тышкар дагы 54 адамды 7 жылга сүргүнгө айдаган.Алардын ичинде жалган жалаа менен кармалган Т.Сатылганов да болгон.

6.Көтөрүлүштүн эмне үчүн басылып калды жана жыйынтыгы кандай болду?
Көрүнүктүү жетекчиси жана биримдиги жок көтөрүлүш майда топторго бөлүнүп,кеңири кулач жая албай,тез эле басылып калган.Фергана,Сыр-Дарыя уездерине аскердик абал киргизилген.Орус кыштактары куралдандырлган.

Көтөрүлүштү басуу үчүн [Түркстандын](https://ky.wikipedia.org/wiki/%D0%A2%D2%AF%D1%80%D0%BA%D1%81%D1%82%D0%B0%D0%BD) аскер күчтөрүнүн атайын кошуундары арбын жөнөтүлгөн. Бардыгы болуп 777 киши камалып, 415и сот жообуна тартылган. 22 киши дарга асылып, 340 адам өлүм жазасынын ордуна узак убакытка сүргүнгө айдалган. Көтөрүлүш башталган Миң-Дөбө кыштагы толук талкаланып,анын ордуна орус кыштагы негизделген.Азыркы Асаке айылы.

7.Көтөрүлүш кандай тарыхый мааниге ээ?.

Жеңилип калганына карабастан бул көтөрүлүш падышачылыктын Түркстандагы оторчул, улутчул саясатына каршы багытталган алгачкы күрөш болгон. Көтөрүлгөн эл көз карандысыздык үчүн күрөшкөн. Жеңилгенине карабастан элдин эркиндикке болгон умтулуусу күчөгөн.Кайрадан жаңы кубатту убоштондук күрөштүн бышып жетилишине түрткү берген.Кийинки элдик кыймылдын кубаттуу толкуну 1916-жылы болгон.

 **б)1916- жылдагы улуттук-боштондук көтөрүлүш.Уркүн.**

**1.Көтөрүлүштүн себептери**Түркстанды орусташтыруу - оторчул-улутчул саясаттын негизи менен XX-кылымдын башталышында мурдагыдан да күч алган. Көтөрүлүштүн негизги себептеринин бири орус дыйкандарынын көп санда көчүп келүүсү ошондой эле отурукташтырууда кыргыз калкына зомбулуктун күчөшү болгон..
1916-жылы Туркстандагы жалпы калктын 6 пайызын түзгөн орустарга айдоо үчүн жарамдуу жердин 57,7 пайызы чектелген. Бирок элдин 94 пайызын түзгөн жергиликтүү калк агрардык иштерин жүргүзүүгө 42,4 жер пайызы гана бөлүнгөн. Орус дыйкандары кыргыз элин адам катары көрбөй, суу башына отурукташып ээлеп, кыргыз калкына суу бербей, аларды жерин таштап кетүүгө аргасыз кылышкан.1914-ж.башталган дүйнөлүк биринчи согуш, согушка Россиянын катышуусу, кыйналып, эзилип турган калктын башына түшкөн мүшкүл болуучу. .

**2.** **1916-жылы 25-июнундагы Падышанын указы.**

1916-жылы 25-июнундагы Падышанын Туркстандын элдеринен аскердик курактагы (19дан 43ке чейинки) эркектерди согуштук коргонуу жумуштарына алуу жөнүндөгү указы, ансыз да падышачылыктын эзүүсүнө, кемсинтүүлөрүнө, жеринен ажырагандыгына араң чыдаган элди биротоло дүрбөткөн.
Падышанын жогорудагы буйругу боюнча Туркстандын Сырдарыя облусу - 60 миң, Самарканд облусу - 32,5, Фергана облусу - 51,3, Жетисуу облусу - 43 миң кишини жөнөтүүгө милдеттендирилген. Мурдатан эле колониялык эзүүнүн мүшкүлү жанга батканда калк колуна курал кармап, ачыктан-ачык боштондук күрөшкө көтөрүлүүгө аргасыз болгон.

Ал эми 1916-жылдын 11-июлундагы көрсөтмөгө ылайык,калктын айрым катмарларына өз ордуна башка адамдарды жалдап жиберүү аркылуу аскерге чакырылуудан бошотулган.Мындай мүмкүнчүлүктөр байлар менен манаптарда гана болгон. Алар бөлөк эл,бөлөк жерде өлгөндөн көрө өз жерибизде өлгөнүбүз артык деп куралдуу көтөрүлүшкө чыгышкан.

**3. Көтөрүлүш кандайча башталган?.**

Көтөрүлүш 1916-ж. 4-июлда Самаркан облусунун Кожент шаарында башталып, аз убакыт ичинде Сырдарыя, Фергана облусттарына тараган. Фергана облусундагы көтөрүлүшкө кыргыздар жигердүү катышкан. Кыргызстандын түндүгүндөгү көтөрүлүш Түркстандын башка чөлкөмдөрүндөгү толкундоолордон айырмаланып, өтө курч мүнөздө өткөн.
Тиштерине чейин куралданган падыша жоокерлери менен жергиликтүү элдин ортосунда ырайымсыз куралдуу кагылышуу болуп өткөн. Көтөрүлүшкө кыргыздар менен катар ал аймакта тиричилик кылган уйгур, казак, дунган жана башка элдер катышкан..

**4.Пишпек уезиндеги көтөрүлүш боюнча айтып бергиле.**

 Август айынын орто ченинде көтөрүлүш Пишпек уездинин 12 болуштугун кучагына алат. Ысык-Көлдө, Таласта да көтөрүлүшчүлөр күч алат. Көтөрүлүшкө Тенир-тоодогу кыргыздар да жигердүү катышат.Кочкордун батышындагы көтөрүлүшчүлөр болуш Канат Ыбыке уулун хан көтөрүп, өздөрүнүн башчысы кылып шайлашкан жана ага баш ийүүгө ант беришкен.
Ал 30-40тай барданке, кош ооз түтөтмө мылтык, шыргыйдан жасалган найза, айбалта менен куралданган 2-3 миндей аскери менен август айынын башында Кочкордон Шамшынын бели аркылуу Чүйгө аттанган. Анын аскерлери адегенде эски Токмокту (Старая Покровка, азыркы Чүй кыштагы) каратып, чоң Токмок шаарын 13-22-августта он күндөй камоого алган.
Канат хан жетекчилик кылган көтөрүлүшчүлөр Алматы менен Ташкенден келген 1,6 миң падыша аскерлери менен беттешкен. Өтө начар куралданган кыргыз көтөрүлүшчүлөрү замбирек, мылтык менен куралданган регулярдуу аскер бөлүктөрү менен жан аябай салгылашып, алардын көпчүлүгү эркиндик үчүн баатырларча курман болушкан.

**5.Көтөрүлүштүн басылышы.**

Көтөрүлүш башталаары менен эле анын Түркстанга тарашынан корккон падыша өкмөтү согушуп жаткан армиядан генерал А. Н. Куропаткинди чакыртып, аны Туркстандын генерал-губернаторлугуна дайындаган. 1916-жылы 17-июлунда Туркстанда согуштук абал жарыяланып, согуш министринин буйругу менен Туркстанга 11 батальон, 3,3 миң казак-орус жөнөтүлгөн.
Падыша өкмөтү Сырдарыя, Самаркан, Фергана облустарындагы көтөрүлүштөрдү июль айынын аягында басууга жетишкен. Жети-суудагы көтөрүлүштү басуу үчүн күчтүү куралданган 6530 аскер келген, алардын 1105 атчан аскерлер болгон. Кийинчерээк согуш министринин буйругу менен дүйнөлүк биринчи согушта согушуп жаткан аскерлерден 2 орус-казак полку, 240 атчан чалгынчылар кошууну, 16 замбирек жана 47 пулемет кошумча жөнөтүлгөн.

**6. Аскер талаа соттору деген эмне ал эмне үчүн түзүлгөн?**

Түркстандын генерал-губернатору А. Н. Куропаткин көтөрүлүшчүлөрдү жазалоону жеңилдетүү үчүн 1916-жылы 12-августунда убактылуу аскер талаа сотторун түзүүгө буйрук берген. Жазалоочу кошуун жана аларга жардам берген келгин дыйкандар көтөрүлүшчүлөрдү гана эмес, көтөрүлүшкө катышпаган тынч элди, кары-картаң, жаш балдарды, аялдарды кыргынга учураткан.
Мисалы, Беловодскидеги 500дон ашуун кыргыздарды көтөрүлүшкө катыштыңар деп, сарайга камашып, эртеси баарын мыкаачылык менен өлтүрүшкөн. Ушундай эле окуя Ысык -Көлдүн башындагы Теплоключенка айылында болуп, 500дой киши өлтүрүлүп, 100дон ашык адамдын өлүгү Аксуу суусуна ыргытылган. Каракол шаарындагы жергиликтүү 700 дунгандан 6 гана киши тирүү калган.
Тукум курут болуп кырылып калуудан чочулаган кыргыздар сентябрдын аягынан баштап, өз жерин таштап, башпаанек издеп Кытайды көздөй үркүшкөн. Жан далбаса кылып колуна тийген буюмдарын, талануудан калган малын айдап, азып-тозуп качкан кыргыздарды жазалоочу кошуун менен келгин дыйкандардын кошуундары сая кууп, жеткен жерден кырып, мал-мүлкүн талап жүрүп отурушкан.
Үркүн кыш мезгилине туура келип, далай адамдар ак кар, көк муз баскан белдерден өтө албай кыргынга учураган. Кытайлык маалыматтар боюнча Жетисуу облусунан Кытайга 332 миң адам качып барган. Бул көтөрүлүштө 200 миңге жакын кыргыздар өлүп, түндүк Кыргызстандын калкы 41,4 пайызга азайган.

**7.Кыргыздар Кытайды көздөй кандай багыттар менен жөнөшкөн.**

Кытайдын аймагына карай үркүп көчкөн кыргыздар үч багыт менен жөнөшкөн

1.Ысык-Көлдүн түштүк тарабынан жана Чүй,Кеминден 70миңге жакын кыргыз Тянь-Шань тоолору аркылуу Учтурфан менен Аксууга барышкан.

. 2.Ысык-Көлдүн түндүк бөлүгү жана Жаркен, Верный, Капал уездеринин казактары Каркыра жайлоосу аркылуу Кулжага барышкан.

3.Кочкор,Жумгалдын эли Атбашы аркылуу өтүп Какшаалга барышкан.

**7.Кандай тарыхый мааниси бар?.**

Жеңилүү менен аяктагандыгына карабастан көтөрүлүштүн тарыхый мааниси чоң.
Түркстандагы оторчул саясаты үчүн падыша өкмөтү жергиликтүу элден сокку жеди. Турдуу улуттагы элдер биргелешип, улуттук эзүүгө каршы күрөшкө чыгууга болорун түшүнүштү.  Качкын кыргыздарга ак падышанын тактан кулаганы тууралуу кабар кышындасы жеткен. Бул кабар элге кадимкидей үмүт берип, кандай чоң кубаныч болгонун, айрыкча “Ленин”, “Большевик”, “Совет” деген сөздөр эл кулагына керемет угулган. Акыры кыргыздарды да коргогон бийлик чыгып, жаздын алды менен, ашуулар ачылаар замат өлгөндөн калган кыргыздар кайра Ысык-Көлдү көздөй, Кыргызстанды көздөй жол тарткан.

**Мугалимдин сөзү:** Ооба балдар Россиянын Петроград шаарында башталган революция жеңген.Анын башында В.И.Ленин жетектеген большевиктер партиясы турган.Улуу Октябрь социалистик революциянын жеңиши менен кыргыз эли өз жерине кайта башташкан.

**Сабакты бышыктоо.фишбоун ыкмасы менен бышыктайбыз.**

Кыргызстандагы улуттук –боштондук күрөш.

Терс жактары. Бейкүнөө кыргыз эли кырылган,
 колониялык саясат күчөгөн.
 Мал-мүлкүнөн ажыраган.
 жерлеринен айрылган,
 салык күчөгөн,
 улуттук жана социалдык теңсиздик болгон

Оң жактары. Түрдүү улуттар бириккен
 улуттук эзүүгө каршы күрөшкө чыгууга болоорун түшүнүшкөн.
 кыргыздардын жерилери, каада-салттары,тарыхы изилденген.

Натыйжасы .Көтөрүлүштө жеңилүүгө учураганы менен кыргыздар улутун,
 жерин ,эркиндиктерин сактап калышты.

**Терминдер:** колония, шовинизм сабактын жүрүшүндө айтылат.

Гугл форма аркылуу тест аркылуу сабак жыйынтыкталат.

**Баалоо.**

**Үй тапшырма:** Үркүн окуясы боюнча Төлөгөн Касымбековдун “Кыргын” деген чыгармасын окушуңарды сунуш кылам. Кыргызстандын XiX к.ортосунан 1917-ж.чейинки маданияты деген теманы окуп келесиңер. Суроолоруна жооп даярдайсыңар.

 .